חיים בן-דור

חיים בן-דור (1 באפריל 1924 – 1 בינואר 1948) היה איש הפלמ"ח, שנפל בקרבות מלחמת העצמאות. שכונת בן-דור בעיר נשר נקראה על שמו.

==ביוגרפיה==
חיים בן-דור נולד בירושלים. למד בבית החינוך לילדי עובדים בעיר, ולאחר מכן המשיך בלימודים בבית הספר המחוזי בקיבוץ יגור. אז החל להיות פעיל בתנועת המחנות העולים. התבלט כבעל כושר כתיבה והבעה. סיים את לימודיו התיכוניים בקיבוץ גבעת השלושה ויצא עם קבוצה לקיבוץ בית השיטה.

בשנת 1942 התגייס בן-דור לפלמ"ח ושירת בו כשנה. הידיעות על שואת יהודי אירופה גרמו לו לעזוב את הפלמ"ח ולהתגייס לשירות בצי המלכותי הבריטי. לאחר סיום שירותו שם עבד זמן מה בתעשיית הקולנוע, במסגרת הפקת הסרט "בית אביו". בשנת 1946 שב והתגייס לפלמ"ח. הוא התאמן במקומות שונים בארץ ולבסוף בקיסריה ויגור, כדי להכשיר את עצמו לשירות בפלוגה הימית.

בעקבות טבח בתי הזיקוק בחיפה יצא הפלמ"ח לפעולת עונשין נגד הכפר בלד א-שייח' שליד נשר. יחידתו של בן-דור לא נועדה להשתתף בהתקפה, אך כיוון שהיה מזועזע מהטבח התעקש והשיג אישור לצאת. במהלך הפעולה, בשעות המוקדמות של 1 בינואר 1948, נפל בקרב. באותה פעולה נהרגו עוד שני אנשי פלמ"ח.

חיים בן-דור נקבר בקיבוץ יגור. אביו, העיתונאי יצחק בן-דור, מת חמישה חודשים אחרי מות בנו, לאחר שנפגע בהפגזה בירושלים.

==הנצחה==
שלוש שכונות בנשר נקראו על שם הנופלים בקרב בלד א-שייח' - חיים בן-דור, חנן זלינגר ועמוס גלילי.

שמו של בן-דור הונצח על גבי האנדרטה לחללי נשר במערכות ישראל, באנדרטה בקיבוץ יגור וכן ב"גן הבנים" בעיר תל אביב ובבית יד לבנים שם. בשנות החמישים הוצב בנשר לוח זיכרון הנושא את שמותיהם של בן-דור וזלינגר, אך הוא נעלם בשנות ה-90 בעקבות עבודות בנייה באתר, ושב והתגלה בשנת 2016.

בשנת 1949 פרסמה הוצאת הקיבוץ הארצי ספר ובו מבחר מעזבונו הספרותי הרחב, שכלל שירים, סיפורים, תרגומים, מכתבים, כתבים עיוניים וביקורת ספרות. כתבים משלו פורסמו גם במסגרת מפעל גווילי אש.

בספרו של חיים גורי, "הספר המשוגע", שיצא לאור ב-1971, מופיעה דמותו של "חמדורי" המבוססת על דמותו של בן-דור.

==גלריית תמונות==
<gallery widths="180px" heights="170px" perrow="4">
תמונה:Chaim Ben-Dor grave-Cemetery of Yagur 001.JPG||קברו של חיים בן-דור בבית הקברות של קיבוץ יגור
תמונה:לוח ההנצחה של חנן זלינגר וחיים בן דור במבנה הארכיון ההיסטורי של העיר נשר.jpg|לוח ההנצחה של חנן זלינגר וחיים בן דור במבנה הארכיון ההיסטורי של העיר נשר. צולם ב-7 בנובמבר 2021
תמונה:ילדים בערב יום הזיכרון ליד שלט הזיכרון לחנן זלינגר וחיים בן דור במרכז שכונת תל חנן בעיר נשר ב-1 באפריל 1977.jpg|ילדים ליד לוח הזיכרון לחיים בן-דור וחנן זלינגר בנשר, 1977
לוח מורשת של המועצה לשימור אתרים המנציח בעיר נשר את זכרם של חנן זלינגר חיים בן דור ועמוס גלילי (cropped).jpg|לוח מורשת של המועצה לשימור אתרים המנציח בעיר נשר את זכרם של חנן זלינגר חיים בן דור ועמוס גלילי שהוצב בהיכל התרבות של העיר נשר ב-16 במרץ 2022
</gallery>

==לקריאה נוספת==
* חיים בן-דור, מבחר מכתבים ורשימות, מרחביה: הקיבוץ הארצי - השומר הצעיר, 1949
* חיים גורי, הספר המשוגע, תל אביב: עם עובד, 1971

==קישורים חיצוניים==

* 
* [https://www.izkor.gov.il/חיים%20בן-דור/en_e595fd1fbc737571d88d912aac27a04b חיים בן-דור], באתר יזכור
* [https://www.palmach.org.il/memorial/fighterpage/?itemId=25723 חיים בן-דור], באתר עמותת דור הפלמ"ח
* [https://benyehuda.org/read/29289 הספר "מבחר מכתבים ורשימות"] באתר פרויקט בן-יהודה
* אלה אהרונוב, [https://haipo.co.il/item/270286 החזרת זיכרון הביתה – "מרגישים כמו בסרט". לוח ההנצחה של חנן זלינגר ז"ל חזר לנשר], באתר חי-פה, 15 באפריל 2021

==הערות שוליים==

קטגוריה:אישים הקבורים ביגור
קטגוריה:אנשי הפלי"ם
קטגוריה:בוגרי בית הספר למקצועות המלאכה ע"ש לודוויג טיץ (יגור)
קטגוריה:בוגרי בית חינוך ע"ש ארלוזורוב (ירושלים)
קטגוריה:חללי הפלמ"ח
קטגוריה:חללי צה"ל במלחמת העצמאות
קטגוריה:יגור: אישים
קטגוריה:לוחמי הפלמ"ח
קטגוריה:מתנדבי היישוב לצי המלכותי הבריטי
קטגוריה:נשר: אישים
קטגוריה:סופרים יהודים
קטגוריה:ארץ-ישראלים שנולדו ב-1924
קטגוריה:ארץ-ישראלים שנפטרו ב-1948